ประมวลข่าวทั่วไทยประจำวันที่   5  สิงหาคม 2561
ประมวลข่าวทั่วไทยประจำวันที่   5  สิงหาคม 2561  
  ติดตามสถานการณ์น้ำ 
  เขื่อนแก่งกระจาน เร่งระบาย พร่องน้ำ และทำกาลักน้ำต่อเนื่อง ยืดเวลาน้ำล้นสปิลเวย์  
 นายสมเกียรติ ประจำวงษ์ เลขาธิการสำนักงานทรัพยากรน้ำแห่งชาติ (สทนช.) ในฐานะประธานการประชุมคณะทำงานอำนวยการบริหารจัดการทรัพยากรน้ำ กล่าวว่า วันพรุ่งนี้ 6 ส.ค.61 ที่ห้องประชุมศูนย์ปฏิบัติการน้ำอัจฉริยะ กรมชลประทาน สามเสน คณะทำงานอำนวยการบริหารจัดการทรัพยากรน้ำ จะประชุมสรุปข้อเสนอแผนระบายน้ำและแผนรองรับผลกระทบที่ให้กรมชลประทานและการไฟฟ้าฝ่ายผลิตแห่งประเทศไทย (กฟผ.) กลับไปปรับปรุงแผนการระบายน้ำใน 3 เขื่อนขนาดใหญ่ที่มีปัญหาน้ำเกินระดับการบริหารจัดการร้อยละ 90-100 จนปริมาณน้ำล้นสปิลเวย์ (Spillway) คือ เขื่อนน้ำอูน จังหวัดสกลนคร  เขื่อนแก่งกระจาน จังหวัดเพชรบุรี และเขื่อนวชิราลงกรณ จังหวัดกาญจนบุรี โดยให้เร่งระบายน้ำหรือพร่องน้ำออกจากเขื่อนภายใน 10 วัน ให้มากที่สุดเท่าที่จะมากได้ เพื่อรองรับปริมาณน้ำฝนใหม่และมีพื้นที่อาจกระทบต่อประชาชนที่อยู่ท้ายน้ำและริมน้ำบางพื้นที่
 ขณะที่สถานการณ์เขื่อนแก่งกระจานมีอัตราน้ำไหลเข้าวันละ 1 เซนติเมตรต่อชั่วโมง ซึ่งปริมาณน้ำไหลเข้าขึ้นอยู่กับฝนที่ตกตอนบนของเขื่อนแก่งกระจานและกระแสลม ประกอบกับ เร่งระบาย พร่องน้ำ และทำกาลักน้ำต่อเนื่อง จึงช่วยยืดเวลาให้ปริมาณน้ำจะเกินระดับเก็บกักน้ำของเขื่อนและล้นสปิลเวย์ (Spillway) วันนี้ออกไปเวลาประมาณกลางดึกวันนี้ 5 ส.ค.61 โดยวันนี้จะมีการประเมินระดับน้ำอีกครั้ง ส่วนแผนระบายน้ำออกยังใช้ 2 ทาง คือ ระบายลงเขื่อนเพชรและระบายลงแม่น้ำเพชรบุรี มีพื้นที่ได้รับผลกระทบบริเวณ อำเภอท่ายาง แก่งกระจาน บ้านลาด อำเภอเมืองและ อำเภอบ้านแหลม
 เลขาธิการสำนักงานทรัพยากรน้ำแห่งชาติ (สทนช.)  คาดการณ์ว่า ปริมาณน้ำจะไหลเข้าพื้นที่ตัวเมืองเพชรบุรีจะยืดเวลาออกไปเช่นกัน หลังระดมระบายน้ำจากเขื่อนแก่งกระจานออกไปได้มากขึ้น ในเบื้องต้นยังคงเร่งระบายน้ำออกจากเขื่อนเพชร เพื่อเตรียมรับน้ำใหม่ที่จะล้นจากเขื่อนแก่งกระจาน โดยประเมินว่าในปีนี้ตั้งแต่เขื่อนแก่งกระจานถึงเขื่อนเพชรจะเกิดน้ำท่วมประมาณ 1-2 เดือน เพราะปริมาณน้ำอยู่ในเกณฑ์เดียวกับปี 2560 
 กรมชลประทาน ระดมเครื่องสูบน้ำ เครื่องผลักดันน้ำ ติดตั้งในแม่น้ำเพชรบุรี รับมือเขื่อนแก่งกระจานระบายน้ำเพิ่ม   
 นายทองเปลว กองจันทร์ อธิบดีกรมชลประทาน เปิดเผยภายหลังจากการประชุมร่วมกับเจ้าหน้าที่ชลประทานที่ ศูนย์ปฏิบัติการน้ำอัจฉริยะ(SWOC) เพื่อติดตามและวางมาตรการในการบริหารจัดการน้ำในอ่างเก็บน้ำที่มีปริมาณน้ำเกินความจุ ว่า ภายหลังจากที่ได้ประเมินสถานการณ์น้ำในเขื่อนแก่งกระจาน ที่คาดว่าปริมาณน้ำจะล้นทางระบายน้ำฉุกเฉินหรือ Spillway ในช่วงเวลาประมาณ 22.00 น. คืนนี้ 5 ส.ค. 61 อาจจะส่งผลกระทบต่อพื้นที่ลุ่มต่ำบางแห่งริมแม่น้ำเพชรบุรีได้นั้น กรมชลประทาน ได้วางมาตรการในการเตรียมความพร้อมรับมือกับสถานการณ์น้ำในแม่น้ำเพชรบุรี ที่อาจจะมีระดับน้ำสูงขึ้น โดยได้เร่งติดตั้งเครื่องสูบน้ำบริเวณอำเภอเมือง และอำเภอบ้านแหลม รวมทั้งสิ้น 30 เครื่อง ปัจจุบันติดตั้งไปแล้ว 14 เครื่อง และติดตั้งเครื่องผลักดันน้ำในแม่น้ำเพชรบุรี จำนวน 44 เครื่อง ติดตั้งไปแล้ว 14 เครื่อง บริเวณวัดเขาตะเครา และวัดคุ้งตำหนัก อำเภอบ้านแหลม ส่วนที่เหลือจะเร่งติดตั้งให้แล้วเสร็จโดยเร็วที่สุดเพื่อเร่งระบายน้ำลงสู่ทะเลต่อไป
 สำหรับสถานการณ์ปัจจุบัน 5 ส.ค. 61 เขื่อนแก่งกระจานยังคงระบายน้ำผ่านช่องทางปกติ รวมทั้งใช้กาลักน้ำและเครื่องสูบน้ำ ในอัตรารวมกัน 111 ลบ.ม./วินาที ยังไม่ส่งผลกระทบต่อพื้นที่ด้านท้ายน้ำแต่อย่างใด อย่างไรก็ตาม เมื่อน้ำเริ่มล้นทางระบายน้ำล้นในคืนนี้ 5 ส.ค. 61 ระดับน้ำล้นผ่านทางระบายน้ำล้นจะทยอยเพิ่มสูงขึ้น คาดการณ์ว่าจะสูงสุดในวันที่ 10 ส.ค. 61 รวมเป็นปริมาณน้ำที่จะไหลผ่านลงสู่ท้ายเขื่อนแก่งกระจานในอัตราประมาณ 210 ลบ.ม./วินาที และเมื่อน้ำไหลลงไปถึงเขื่อนเพชร จะมีปริมาณน้ำสูงสุดที่เขื่อนเพชรในเกณฑ์ 230-250 ลบ.ม./วินาที กรมชลประทานจะใช้เขื่อนเพชรบริหารจัดการน้ำ โดยการหน่วงน้ำและตัดน้ำเข้าระบบชลประทาน และผันออกคลองระบายน้ำ D9 ออกสู่ทะเล ในอัตรา 90 ลบ.ม./วินาที จากนั้นจะระบายน้ำผ่านเขื่อนเพชรในอัตรา 140-160 ลบ.ม./วินาที ลงสู่แม่น้ำเพชรบุรี ไหลผ่านตัวเมืองเพชรบุรี ซึ่งอาจทำให้มีน้ำเอ่อล้นตลิ่งเข้าท่วมพื้นที่ลุ่มต่ำริมแม่น้ำและพื้นที่ชุมชนบางแห่งประมาณ 0.20 – 0.30 เมตร

 ทั้งนี้หน่วยงานที่เกี่ยวข้องได้เตรียมพร้อมรับสถานการณ์โดยติดตั้งเครื่องสูบน้ำออกจากพื้นที่ต่ำ ติดตั้งเครื่องผลักดันน้ำในแม่น้ำเพชรบุรีเพื่อเร่งให้ระบายออกทะเลโดยเร็วที่สุด และขอให้ประชาชนชาวเมืองเพชร ติดตามสถานการณ์น้ำอย่างใกล้ชิด 
  กรมชลประทานประเมินสถานการณ์น้ำเขื่อนแก่งกระจาน ใช้บทเรียนจากปี 2559 และปี 2560 มาปรับใช้เตรียมความพร้อมล่วงหน้าก่อนเข้าสู่ฤดูฝน   
 นายทองเปลว กองจันทร์ อธิบดีกรมชลประทาน เปิดเผยถึงสถานการณ์น้ำในเขื่อนแก่งกระจานล่าสุด 5 ส.ค. 61 ว่า ปัจจุบันมีปริมาณน้ำในอ่างเก็บน้ำ 701 ล้านลูกบาศก์เมตร (ลบ.ม.) หรือคิดเป็นร้อยละ 98 ของความจุอ่างฯ มีแผน การระบายน้ำลงลำน้ำเดิมวันละ 9.60 ล้าน ลบ.ม. และจากการประเมินสถานการณ์น้ำเขื่อนแก่งกระจานที่มีน้ำเต็มความจุ ศูนย์ปฏิบัติการน้ำอัจฉริยะ (SWOC) ได้คำนวณปริมาตรน้ำปัจจุบัน ยังคงมีน้ำไหลเข้าอ่างฯมากกว่าการระบายน้ำออก  จึงคาดว่าน้ำจะเริ่มล้น Spillway  ในวันที่ 5 ส.ค. 61 เวลาประมาณ 22.00 น.คืนนี้  แต่จะไม่ทำให้เขื่อนเสียหายแน่นอน  เนื่องจากปริมาณน้ำที่ไหลผ่าน Spillway ไม่ได้เพิ่มขึ้นอย่างรวดเร็ว จะค่อยๆ ปรับระดับน้ำขึ้น คล้ายกับการเอียงขันน้ำแต่น้อย เพื่อเทน้ำออกจากขัน ดังนั้น ต้องใช้ช่วงเวลาระยะหนึ่งกว่าน้ำจะไหลผ่าน Spillway เต็มที่  และต้องใช้เวลากว่า 12 ชั่วโมงจึงจะไหลไปถึงเขื่อนเพชรบุรี ซึ่งในขณะนี้เขื่อนเพชรบุรีจะสามารถหน่วงน้ำส่วนนี้ ได้ช่วงเวลาหนึ่ง  ส่วนน้ำที่เกินจากเขื่อนเพชรบุรีต้องใช้เวลา 20 ชั่วโมงกว่าจะถึงอำเภอเมืองเพชรบุรี
 ทั้งนี้ได้วางแผนเตรียมการป้องกันน้ำท่วมไว้ก่อนหน้านี้ โดยใช้บทเรียนจากปี 2559 และ ปี 2560 มาปรับใช้เตรียมความพร้อมล่วงหน้าก่อนเข้าสู่ฤดูฝน โดยดำเนินการเสริมคันกั้นน้ำแม่น้ำเพชรบุรี พร้อมทั้งตรวจสอบความแข็งแรงของอาคารชลประทานอย่างต่อเนื่อง และติดตั้งอุปกรณ์เครื่องมือ เครื่องสูบน้ำ เครื่องผลักดันน้ำ ก่อนเกิดฝนตกหนัก ยังจุดเสี่ยง โดยเฉพาะจุดที่เกิดน้ำท่วม  ทั้งยังทำการพร่องน้ำ เร่งระบายน้ำแม่น้ำเพชรบุรี โดยเครื่องผลักดันน้ำและเครื่องสูบน้ำ จากทุกหน่วยงาน รวมทั้งตรวจการขึ้นลงน้ำทะเล ประกอบการวางแผนการเร่งระบายน้ำโดยติดตามสถานการณ์ตลอด 24 ชั่วโมง
 ขณะที่สถานการณ์ระดับในแม่น้ำเพชรบุรี ปัจจุบัน 5 ส.ค. 61 บริเวณใต้เขื่อนเพชร ลงมาจนถึงเมืองเพชรบุรี ยังต่ำกว่าตลิ่ง เฉลี่ย 2-3 เมตร กรมชลประทานได้ทำการระบายน้ำผ่านเขื่อนเพชรบุรี ผ่านทางช่องระบายน้ำปกติ  กาลักน้ำและเครื่องสูบน้ำ อยู่ที่ 115 ลบ.ม./วินาที ยังไม่ส่งผลกระทบต่อพื้นที่เมืองเพชรบุรี 
  นายกรัฐมนตรี ห่วงใยสถานการณ์น้ำหลายพื้นที่โดยเฉพาะเขื่อนแก่งกระจาน สั่งทุกหน่วยงานเตรียมรับมือ พร้อมเตือนประชาชนปรับตัวรับภาวะน้ำท่วม  
 พลโท สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรี กำชับทุกหน่วยงานที่เกี่ยวข้องเฝ้าระวังและติดตามปริมาณน้ำในเขื่อนหรืออ่างเก็บน้ำทั่วประเทศโดยเฉพาะที่เขื่อนแก่งกระจาน จังหวัดเพชรบุรี หลังจากที่ได้รับทราบรายงานว่าปริมาณน้ำในเขื่อนเพิ่มสูงขึ้นเพราะมีฝนตกอย่างต่อเนื่องติดต่อกันหลายวัน และมีโอกาสที่น้ำจะล้นสปิลเวย์หรือทางน้ำล้น และไหลเข้าสู่เขื่อนเพชรบุรีและตัวเมืองเพชรบุรี ตลอดเส้นทางของน้ำจะทำให้น้ำไหลลงข้างทาง ซึ่งอาจจะกระทบบ้านเรือนริมทางน้ำ รีสอร์ท และพื้นที่การเกษตร โดยเฉพาะในพื้นที่ อำเภอแก่งกระจาน และ อำเภอท่ายาง โดยภาพรวมคาดว่าระดับน้ำในปีนี้จะสูงมากกว่าปีก่อนโดยอยู่ที่ประมาณ 80 เซนติเมตร ถึง 1 เมตร และจะส่งผลให้น้ำท่วมขังราว 1 - 2 เดือน ซึ่งนานกว่าปีก่อนที่ขังนาน 1 เดือน จึงได้สั่งการไปยังผู้ว่าราชการจังหวัดเพชรบุรี ผ่านกระทรวงมหาดไทย ให้แจ้งเตือนประชาชนที่อยู่ในบริเวณใกล้เคียง เพื่อเตรียมรับมือกับสถานการณ์น้ำท่วม โดยขนย้ายทรัพย์สินมีค่าขึ้นที่สูง และวางแผนการดำเนินชีวิตในช่วงที่น้ำท่วม ส่วนหน่วยงานภาครัฐที่เกี่ยวข้องให้เตรียมดูแลทั้งเรื่องเส้นทางคมนาคม การสาธารณสุข โรงพยาบาล ไฟฟ้า ประปา รวมถึงจุดอพยพประชาชนและการจัดหาอาหารและสิ่งของที่จำเป็นให้พร้อม
 อย่างไรก็ตาม ระหว่างนี้กรมชลประทานได้เร่งพร่องน้ำออกจากเขื่อน ส่วนจุดที่มีคันกั้นน้ำก็จะลดระดับเพื่อเปิดทางให้น้ำไหลออก ช่วยบรรเทาผลกระทบที่จะเกิดขึ้นกับบ้านเรือน รีสอร์ท และพื้นที่การเกษตร นอกจากนี้กองทัพเรือยังได้ส่งเรือผลักดันน้ำและกำลังพลลงไปช่วยดำเนินการในพื้นที่โดยเร่งด่วนแล้ว 
  รองนายกรัฐมนตรีและรัฐมนตรีว่าการกระทรวงกลาโหม สั่งทุกเหล่าทัพ เร่งช่วยเหลือชาวบ้านในพื้นที่น้ำท่วมริมโขงภาคอีสาน  
 พลโท คงชีพ ตันตระวาณิชย์ โฆษกกระทรวงกลาโหม เปิดเผยว่า พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม สั่งการให้ทุกเหล่าทัพ ติดตามสภาพอากาศ และนำกำลังพลและเครื่องมือช่าง เร่งเข้าไปให้การช่วยเหลือประชาชนที่ประสบอุทกภัย จากอิทธิพลพายุโซนร้อนและมรสุมตะวันตกเฉียงใต้ ในพื้นที่ภาคเหนือ ภาคตะวันออกเฉียงเหนือและภาคตะวันตก ซึ่งส่งผลให้เกิดน้ำท่วมฉับพลัน น้ำป่าไหลหลากและดินโคลนถล่มใน 21 จังหวัด
 โดยเฉพาะในพื้นที่ริมแม่น้ำโขงและ 9 จังหวัด ที่ยังคงมีสถานการณ์อุทกภัย ขอให้หน่วยทหารในพื้นที่ เร่งสนับสนุนการระบายน้ำออกจากพื้นที่อย่างต่อเนื่อง และพยายามคงความช่วยเหลือบรรเทาความเดือดร้อนขั้นต้นให้ถึงผู้ประสบอุทกภัยในทุกครัวเรือนอย่างทั่วถึง สำหรับในพื้นที่ 18 จังหวัด ที่สถานการณ์คลี่คลายแล้ว ขอให้ประสานและสนับสนุนส่วนราชการในพื้นที่ เร่งสำรวจ ช่วยเหลือฟื้นฟูพื้นที่ ระบบสาธารณูปโภคและบ้านเรือนราษฎร จนกว่าประชาชนจะสามารถกลับมาดำเนินชีวิตได้ตามปกติสุข
 พร้อมกันนี้ ได้กำชับให้ทุกเหล่าทัพ ประสานกับส่วนราชการในจังหวัดเพชรบุรี อย่างใกล้ชิด เฝ้าติดตามสถานการณ์วิกฤตน้ำจากเขื่อนแก่งกระจานในพื้นที่เสี่ยง อำเภอแก่งกระจาน อำเภอท่ายาง และ อำเภอเมืองเพชรบุรี โดยให้เตรียมการป้องกันและระดมการช่วยเหลือให้ทันกับเหตุการณ์ เพื่อบรรเทาความเดือดร้อนของประชาชนและลดความเสียหายในพื้นที่ที่อาจเกิดขึ้น 
  ผู้บัญชาการตำรวจแห่งชาติ กำชับตำรวจทุกหน่วยพร้อมช่วยเหลือประชาชนที่ประสบภัยธรรมชาติ  
 พันตำรวจเอก กฤษณะ พัฒนเจริญ รองโฆษกสำนักงานตำรวจแห่งชาติ เปิดเผยว่า ผู้บัญชาการตำรวจแห่งชาติ มีความห่วงใยประชาชนจากสถานการณ์ภัยธรรมชาติ หลังมีรายงานว่าเขื่อนน้ำอูน จังหวัดสกลนคร และเขื่อนแก่งกระจาน จังหวัดเพชรบุรี ปีนี้มีปริมาณน้ำมาก และในช่วงวันที่ 5-9 สิงหาคมนี้ประเทศไทยยังมีฝนตกหนักในหลายพื้นที่ จึงได้กำชับสั่งการให้ตำรวจทุกหน่วยที่เกี่ยวข้อง เตรียมความพร้อม จัดชุดฉุกเฉินในกรณีเกิดเหตุอุทกภัยหรือวาตภัย พร้อมช่วยเหลือประชาชนทันที โดยให้บูรณาการร่วมกับหน่วยงานอื่นๆ ในการช่วยเหลือผู้ประสบภัยได้ทันท่วงที พร้อมเตือนประชาชน ให้ติดตามพยากรณ์อากาศและประกาศเตือนภัยอย่างใกล้ชิด เพื่อให้รับทราบถึงสถานการณ์ที่ทันต่อเหตุการณ์
 สำหรับผู้ใช้ทางในระยะนี้ ขอให้ตรวจเช็คสภาพรถ เครื่องยนต์ สภาพอากาศและเส้นทางก่อนออกเดินทาง  เพื่อความปลอดภัยในการเดินทาง ด้วย และสามารถสอบถามข้อมูลเส้นทางการจราจร หรือ แจ้งอุบัติเหตุ ขอความช่วยเหลือรถเสียในเขตพื้นที่กรุงเทพมหานคร ได้ที่สายด่วนกองบังคับการตำรวจจราจร 1197 และสำหรับผู้ที่เดินทางในพื้นที่ต่างจังหวัด สามารถติดต่อสายด่วน ตำรวจทางหลวง 1193 หรือสถานีตำรวจในพื้นที่ใกล้เคียงหมายเลขสายด่วน 191 ตลอด 24 ชั่วโมง 
  กองทัพเรือ ลำเลียงเรือผลักดันน้ำ เตรียมเร่งระบายน้ำในแม่น้ำเพชรบุรีลงสู่ทะเลก่อนเข้าท่วมตัวเมือง  
 พลเรือเอก นริส  ประทุมสุวรรณ  ผู้บัญชาการทหารเรือ สั่งการ ให้พลเรือเอก ลือชัย  รุดดิษฐ์  รองผู้บัญชาการทหารเรือ เตรียมลำเลียงเรือผลักดันน้ำ 20  ลำ พร้อมกำลังพล 70 นาย เดินทางไปจังหวัดเพชรบุรี  เพื่อติดตั้งเรือผลักดันน้ำ ที่วัดคุ้งตำหนัก อำเภอบ้านแหลม บริเวณปลายแม่น้ำเพชรบุรี    เพื่อเร่งระบายน้ำจากแม่น้ำเพชรบุรี ลงสู่ทะเลเพื่อป้องกันไม่ให้ไหลเข้าท่วมบ้านเรือนราษฎร ในพื้นที่ปฏิบัติการเกิดขึ้นหลังจากมีการระบายน้ำออกจากเขื่อนแก่งกระจานอย่างต่อเนื่อง   อย่างไรก็ตามคาดว่ากำลังพลและเรือผลักดันน้ำจากกองทัพเรือจะเดินทางถึงจังหวัดเพชรบุรีในเวลา 15.00 น. ของวันนี้ 
  กรมป้องกันและบรรเทาสาธารณภัย รายงานสถานการณ์ภัย ขณะนี้คลี่คลายแล้ว 18 จังหวัด ยังคงมีสถานการณ์ใน 9 จังหวัด  
 นายชยพล ธิติศักดิ์ อธิบดีกรมป้องกันและบรรเทาสาธารณภัย (ปภ.) เปิดเผยว่า จาก อิทธิพลของพายุโซนร้อน “เซินติญ” และมรสุมตะวันตกเฉียงใต้ ตั้งแต่วันที่ 17 กรกฎาคม – 4 สิงหาคม 2561 ทำให้เกิดน้ำท่วมฉับพลัน น้ำป่าไหลหลาก และดินถล่มใน 27 จังหวัด ขณะนี้ สถานการณ์คลี่คลายแล้ว 18 จังหวัด ยังคงมีสถานการณ์อุทกภัย 9 จังหวัด ได้แก่ จังหวัดนครพนม มุกดาหาร อำนาจเจริญอุบลราชธานี บึงกาฬ สกลนคร ร้อยเอ็ด กาฬสินธุ์ ยโสธร พร้อมเร่งระบายน้ำออกจากพื้นที่อย่างต่อเนื่อง รวมถึงแจกจ่ายถุงยังชีพและเครื่องอุปโภคบริโภคแก่ผู้ประสบภัย เพื่อบรรเทาความเดือดร้อนในเบื้องต้นแล้ว
 ทั้งนี้ หากประชาชนได้รับความเดือดร้อนจากอุทกภัยสามารถติดต่อขอความช่วยเหลือได้ทางสายด่วนนิรภัย 1784 ตลอด 24 ชั่วโมง 
เศรษฐกิจ/ท่องเที่ยว

 กรมการท่องเที่ยว กระทรวงการท่องเที่ยวและกีฬา มุ่งพัฒนาศักยภาพการบริหารจัดการการท่องเที่ยวชุมชนยั่งยืน   
 นายอนันต์ วงศ์เบญจรัตน์ อธิบดีกรมการท่องเที่ยว กระทรวงการท่องเที่ยวและกีฬา เปิดเผยว่า ปัจจุบันมีชุมชนที่มีชื่อเสียงจากผลิตภัณฑ์ท้องถิ่น หรือชุมชน OTOP ของกรมการพัฒนาชุมชน จำนวนกว่า 3,000 แห่งและรัฐบาลได้เล็งเห็นความสำคัญในการขยายเศรษฐกิจของชุมชน OTOP ให้เติบโตอย่างยั่งยืน กรมการท่องเที่ยวจึงได้จัดอบรมพัฒนาบุคลากรด้านการบริหารจัดการการท่องเที่ยวชุมชนอย่างยั่งยืนให้แก่ผู้นำชุมชน มัคคุเทศก์ท้องถิ่น บุคลากรท้องถิ่นและหน่วยงานราชการที่เกี่ยวข้อง เพื่อเตรียมความพร้อมและร่วมกันยกระดับชุมชน OTOP ในเมืองรอง 55 จังหวัดให้เป็นชุมชนท่องเที่ยวอย่างยั่งยืนต่อไป
 สำหรับแนวทางการสร้างชุมชนท่องเที่ยว OTOP ทางกรมการท่องเที่ยวจะเน้นการนำเสน่ห์ ภูมิปัญญา วิถีชีวิต วัฒนธรรม และความคิดสร้างสรรค์มาสร้างเป็นรายได้ให้กระจายกับคนในชุมชน เพื่อเป็นการสร้างความเข้มแข็งให้กับท้องถิ่น ภายใต้นโยบายไทยนิยมยั่งยืน ในส่วนของโครงการพัฒนาบุคลากรด้านการบริหารจัดการการท่องเที่ยวชุมชนอย่างยั่งยืน จะเน้นเสริมสร้างและพัฒนาองค์ความรู้เรื่องการบริหารจัดการการท่องเที่ยวโดยชุมชนในพื้นที่เมืองรอง เสริมศักยภาพการเป็นชุมชนท่องเที่ยว โดยถอดบทเรียนจากชุมชนท่องเที่ยวที่มีความโดดเด่นทางวัฒนธรรม วิถีชีวิต และภูมิปัญญาซึ่งจะดำเนินการจัดอบรมในพื้นที่เมืองรอง12 จังหวัด และตั้งเป้าว่าจะมีผู้นำชุมชน มัคคุเทศก์ท้องถิ่น บุคลากรท้องถิ่นและหน่วยงานราชการที่เกี่ยวข้อง เข้าร่วมกว่า 600 คน โดยผู้เข้าร่วมการอบรมในโครงการดังกล่าว จะได้เรียนรู้การเตรียมพร้อมเพื่อรองรับการท่องเที่ยว อาทิ ด้านทรัพยากรและสิ่งแวดล้อมของชุมชน ด้านบุคลากร และการจัดสิ่งอำนวยความสะดวกพื้นฐานสำหรับนักท่องเที่ยว รวมถึงการยกระดับชุมชนให้เข้าสู่มาตรฐานการท่องเที่ยว เพื่อรักษาวัฒนธรรม วิถีชีวิต และภูมิปัญญาให้คงอยู่กับชุมชนอย่างยั่งยืน 
สังคม
  พ.ร.บ.ส่งเสริมวิสาหกิจเพื่อสังคม จะประกาศใช้ช่วงต้นปี 2562 ขับเคลื่อนกิจการเพื่อสังคมอย่างเป็นรูปธรรม  
 นายกอบศักดิ์ ภูตระกูล รัฐมนตรีประจำสำนักนายกรัฐมนตรี  เป็นประธานในการเปิดงานเสวนา การประชุมเชิงปฏิบัติการสร้างเสริมกิจการเพื่อสังคมกับงานพัฒนาสังคม หรือ Social Enterprise (SE) ร่วมกับ นางนภา เศรษฐกร อธิบดีกรมพัฒนาสังคมและสวัสดิการ และ หน่วยงานที่เกี่ยวข้อง โดยนายกอบศักดิ์ เปิดเผยว่า ตามที่รัฐบาลได้มอบหมายให้ทางกระทรวง พม.เป็นหน่วยงานหลักในการขับเคลื่อนกิจการเพื่อสังคมอย่างเป็นรูปธรรม ทั้งการช่วยเหลือและการสร้างความยั่งยืน โดยที่ผ่านมาได้มีการร่างกฎหมาย พ.ร.บ.ส่งเสริมวิสาหกิจเพื่อสังคม พ.ศ.... ซึ่งผ่านขั้นตอนของคณะรัฐมนตรีไปแล้ว อยู่ในชั้นของสภานิติบัญญัติแห่งชาติ โดยคาดว่าจะมีผลบังคับในช่วงต้นปี 2562 สำหรับ พ.ร.บ. ดังกล่าวจะช่วยให้กลุ่มบริษัทที่มีแนวคิดในการส่งเสริมช่วยเหลือสังคม เช่น การจ้างงานผู้สูงอายุ ผู้พิการ หรือการช่วยเหลือผู้ด้อยโอกาส ให้ได้รับการช่วยเหลือในระยะยาว โดยในขณะนี้ได้ใช้ระเบียบสำนักนายกรัฐมนตรีในการเปิดรับภาคเอกชนเข้ามาจดทะเบียนเป็นวิสาหกิจเพื่อสังคม โดยตอนนี้มี 26 บริษัท ที่เข้าร่วมและมีแนวคิดดังกล่าว โดยในสัปดาห์หน้า ทางคณะกรรมวิสาหกิจเพื่อสังคม โดยมีพลเอก ฉัตรชัย สาริกัลยะ รองนายกรัฐมนตรี  เป็นประธานคณะกรรมการ ถึงเรื่องการคัดกรองและการประเมินแผนการทำงาน ทั้งนี้ร่างกฎหมายใหม่จะมีการเสนอให้จัดตั้งกองทุนวิสาหกิจเพื่อสังคมซึ่งจะเป็นการรับเงินสมทบจากบริษัทที่เข้ามาจดทะเบียนเพื่อเป็นแหล่งเงินทุนให้กับผู้ที่มีความคิดในการจัดตั้งบริษัทวิสาหกิจเพื่อสังคมต่อไปในอนาคต โดยบริษัทที่เข้าร่วมจะได้รับสิทธิพิเศษทางภาษีอีกด้วย
 โดยแนวคิดกิจการเพื่อสังคม ถือเป็นแนวคิดที่นำเรื่องของธุรกิจมาร่วมกับการทำงานเพื่อสังคม อีกทั้งกองทุนตาม พ.ร.บ. ดังกล่าวจะสามารถที่จะรับเงินบริจาคบริษัทเอกชนที่ต้องการช่วยเหลือด้านสังคม และจะต้องนำไปบริจาคช่วยเหลือ กลุ่มบริษัทและประชาชนที่อยากจะช่วยเหลือสังคม 
   กรมทางหลวงชนบท แจ้งปิดสะพานพระราม 7 คืนวันอาทิตย์ที่ 5 สิงหาคมนี้ เพื่อทดสอบการรับน้ำหนักบรรทุก 
 นายพิศักดิ์ จิตวิริยะวศิน เปิดเผยว่า ในคืนวันอาทิตย์ที่ 5 สิงหาคม 2561 เวลา 22.00 น. ถึงเช้าเวลา 04.00 น. ของวันจันทร์ที่ 6 สิงหาคม 2561 กรมทางหลวงชนบท โดยสำนักบำรุงทาง ได้ดำเนินโครงการบูรณะทางหลวงชนบทสายหลัก สะพานพระราม 7 โดยจะมีการทดสอบความสามารถในการรับน้ำหนักบรรทุกของสะพานพระราม 7 ประกอบการตรวจวัดพฤติกรรมของโครงสร้างสะพาน ภายหลังการติดตั้งวัสดุเสริมกำลังโครงสร้างสะพานแล้วเสร็จ
 ในการดำเนินงานทดสอบการรับน้ำหนักบรรทุกสะพาน จำเป็นต้องปิดการจราจรบนสะพานพระราม 7 ฝั่งทิศทางถนนวงศ์สว่างมุ่งหน้าถนนจรัญสนิทวงศ์ (ขาออก) เป็นระยะเวลาสั้นๆ ทั้งนี้ พิจารณาตามปริมาณจราจรเป็นหลัก โดยมีเจ้าหน้าที่ตำรวจจราจรในพื้นที่ร่วมอำนวยการจราจร จึงขอความร่วมมือประชาชนโปรดหลีกเลี่ยงเส้นทางการจราจรในวันและเวลาดังกล่าว 
 กรมปศุสัตว์เชิญชวนร่วมกิจกรรมไถ่ชีวิตโค – กระบือ เพื่อเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9   
 นายสัตวแพทย์สรวิศ ธานีโต อธิบดีกรมปศุสัตว์  กล่าวว่า มูลนิธิสวนสมเด็จพระนางเจ้าสิริกิติ์ฯ  กำหนดจัดงาน “สีสรรพรรณไม้ เทิดไท้บรมราชินีนาถ” ครั้งที่ 12 ระหว่างวันที่ 7 – 14 สิงหาคม 2561 ณ สวนสมเด็จพระนางเจ้าสิริกิติ์ฯ เขตจตุจักร กรุงเทพฯ โดยร่วมกับหน่วยงานต่างๆ ประกอบด้วย สำนักทรัพย์สินส่วนพระมหากษัตริย์ กระทรวงเกษตรและสหกรณ์ กระทรวงทรัพยากรธรรมชาติและสิ่งแวดล้อม และกรุงเทพมหานคร เพื่อเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 ในวโรกาสมหามงคลเฉลิมพระชนมพรรษา  86 พรรษา 12 สิงหาคม 2561 ทั้งนี้กรมปศุสัตว์ได้ร่วมจัดงานดังกล่าวต่อเนื่องเป็นครั้งที่ 5 ตั้งแต่ปี  2557 การจัดกิจกรรมที่ผ่านมาได้มีการไถ่ชีวิตโค - กระบือ ทั้งหมด 16 ตัว แยกเป็นโค 8 ตัว  (เพศผู้ 4 ตัว เพศเมีย 4 ตัว) กระบือ 8 ตัว (เพศผู้ 4 ตัว เพศเมีย 4 ตัว) โดยการไถ่ชีวิตทุกปีจะนำโค – กระบือดังกล่าวไปเลี้ยงดูที่โครงการฟาร์มตัวอย่างตามพระราชดำริ อำเภอแสวงหา  จังหวัดอ่างทอง สำหรับงานสีสรรพรรณไม้ เทิดไท้บรมราชินีนาถในครั้งนี้กรมปศุสัตว์จัดกิจกรรมไถ่ชีวิตโค - กระบือ ชนิดละ 1 คู่ พร้อมจัดนิทรรศการโครงการของสมเด็จสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 ด้านปศุสัตว์ กิจกรรมประกวดพรรณไม้ นิทรรศการโครงการอันเนื่องมาจากพระราชดำริ และผลิตภัณฑ์ผลผลิตจากโครงการพระราชดำริ และเกษตรกรทั่วประเทศ และกิจกรรมสาธิตการทำเมนูหมูเส้น เมนูลุยสวนห่อไข่ โดยจะจัดแสดงในโซนของกระทรวงเกษตรและสหกรณ์ 

 สำหรับผู้มีจิตศรัทธาร่วมไถ่ชีวิตโค - กระบือ เพื่อถวายเป็นพระราชกุศลเนื่องในโอกาสมหามงคลนี้  ซึ่งผู้สนใจสามารถบริจาคเงินได้ตามกำลังศรัทธา โดยกรมปศุสัตว์จะมีตู้รับบริจาคภายในงาน ตั้งแต่วันที่ 7 - 14 สิงหาคม 2561  
  รัฐมนตรีว่าการกระทรวงวัฒนธรรม บรรยายวัฒนธรรมกับการพัฒนาสังคม เชื่อวัฒนธรรมมีส่วนพัฒนาประเทศ   
 นายวีระ โรจน์พจนรัตน์ รัฐมนตรีว่าการกระทรวงวัฒนธรรม บรรยายพิเศษในหัวข้อ วัฒนธรรมกับการพัฒนาสังคม ภายในงาน Thailand Social Expo 2018 ซึ่งจัดโดยกระทรวงการพัฒนาสังคมและความมั่นคงของมนุษย์โดยเห็นว่าวัฒนธรรมมีส่วนในการพัฒนาประเทศให้สังคมพัฒนาทั้งด้านเศรษฐกิจและสังคมทำให้ประเทศไทยเป็นสังคมที่สมบูรณ์ พร้อมทั้งกล่าวว่าประเทศไทยมีมรดกทางวัฒนธรรมตั้งแต่ยุคประวัติศาสตร์ มีทั้งโบราณสถานที่เป็นมรดกโลก มีภาษาพูดและภาษาเขียนเป็นของตนเอง มีมรดกทางวัฒนธรรมที่สืบมทอดมาหลายยุคสมัย ซึ่งสังคมไทยนอกจากจะมีอดีตที่มีคุณค่าแล้วยังมีความทันสมัยด้วย ทั้งนี้กระทรวงวัฒนธรรมได้ส่งเสริมทั้งด้านภาพยนตร์ อาหาร การออกแบบและแฟชั่น มวยไทยและเทศกาลประเพณีต่างๆ เพื่อให้ภาพลักษณ์ของไทยมีส่วนในการสร้างความสัมพันธ์ระหว่างประเทศ
 รัฐมนตรีว่าการกระทรวงวัฒนธรรม ยังกล่าวว่ากระทรวงวัฒนธรรมสนับสนุนงานด้านวัฒนธรรมตามนโยบายของกระทรวงซึ่งต้องได้รับความร่วมมือจากทุกภาคส่วนที่เกี่ยวข้องทั้งภาครัฐ ภาคเอกชน และภาคประชาชน 
  รมว.แรงงาน นำทีมผู้บริหาร และหน่วยงานในสังกัดกระทรวงแรงงาน ลงพื้นที่ตรวจเยี่ยมผู้ได้รับผลกระทบจากอุทกภัยจังหวัดนครพนม  
 พล.ต.อ.อดุลย์ แสงสิงแก้ว รัฐมนตรีว่าการกระทรวงแรงงาน กล่าวภายหลังลงพื้น ตรวจเยี่ยมและมอบสิ่งของอุปโภคบริโภคช่วยเหลือผู้ประสบอุทกภัยจังหวัดนครพนม ว่า รัฐบาลห่วงใยประชาชนที่ประสบอุทกภัยในหลายพื้นที่ เนื่องจากได้รับผลกระทบจากอิทธิพลของพายุโซนร้อน "เซินติญ" และมรสุมตะวันตกเฉียงใต้ ส่งผลทำให้เกิดน้ำท่วมฉับพลัน น้ำป่าไหลหลาก และดินถล่มในหลายจังหวัด โดยขณะนี้บางจังหวัดสถานการณ์คลี่คลายแล้ว ซึ่งจังหวัดนครพนมเป็นหนึ่งในจังหวัดที่ยังคงมีสถานการณ์อุทกภัย บ้านเรือนและพื้นที่การเกษตรในที่ลุ่มต่ำถูกน้ำท่วมได้รับความเสียหายเป็นวงกว้างในหลายอำเภอ กระทรวงแรงงาน จึงได้รวบรวมสิ่งของเครื่องใช้และอุปโภคบริโภค รวมทั้งเปิดรับการสนับจากภาครัฐและภาคเอกชน ได้แก่ ส่วนราชการกระทรวงแรงงานจังหวัดนครพนม สำนักงานพัฒนาสังคมและความมั่นคงของมนุษย์จังหวัดนครพนม เหล่ากาชาดจังหวัดนครพนม บริษัท เจริญโภคภัณฑ์อาหาร จํากัด (มหาชน) รวมถุงยังชีพได้ 1,000 ชุด และไข่ไก่ 10,000 ฟอง เพื่อนำไปมอบให้แก่ผู้ประสบอุทกภัยในพื้นที่โรงเรียนบ้านหนองกุดแคน ต.พระกลางทุ่ง อ.ธาตุพนม จ.นครพนม และองค์การบริหารส่วนตำบลโนนตาล อ.ท่าอุเทน จ.นครพนม 
  ขณะที่ นายอดุมแพ่ง ศรีศาล อายุ 67 ปี ชาวบ้านกุดสะกอย ที่ได้รับผลกระทบจากอุทกภัย กล่าวขณะรอรับถุงยังชีพ ว่า นับเป็นเหตุการณ์น้ำท่วมในรอบ 10 ปี อำเภอท่าอุเทน ทุกหมู่บ้านประสบปัญหาน้ำท่วมไร่นาและถนนเกิดความเสียหาย ซึ่งตนเองได้รับผลกระทบน้ำท่วมนา จำนวน 8 ไร่ ซึ่งเกษตรจังหวัดจะประเมินความเสียหายหลังน้ำลด ดีใจที่รัฐบาลนำถุงยังชีพมาเยียวยาซึ่งเป็นความช่วยเหลือครั้งแรก

 นอกจากนี้ รัฐมนตรีว่าการกระทรวงแรงงาน ยังได้กำหนดแผนการช่วยเหลือประชาชนเมื่อเกิดภัยพิบัติ ซึ่งได้กำหนดแผนการช่วยเหลือไว้ 3 ระยะ คือ ระยะก่อนเกิดภัย ระหว่างเกิดภัย และระยะฟื้นฟู
 โดยระยะเกิดภัยได้มีการจัดเตรียม จัดหาแรงงานที่มีความรู้ทางเทคนิคเพื่อประโยชน์ในการป้องกันและบรรเทาสาธารณภัย ให้การศึกษาอบรมและฝึกฝนแรงงานในสถานประกอบการเพื่อความปลอดภัยในการทำงาน สำรวจ จัดเตรียม จัดหา เครื่องมือเครื่องใช้ในการป้องกันและบรรเทาสาธารณภัย ส่วนระหว่างเกิดภัย ตรวจสอบข้อมูลแรงงานที่ได้รับผลกระทบจากสาธารณภัยเพื่อให้การช่วยเหลือด้านคุ้มครองและเรียกร้องสิทธิที่พึงได้ตามกฎหมายแรงงาน และระยะฟื้นฟู จัดเตรียมแผนการฝึกอาชีพและจัดหางานให้ผู้ประสบภัย อาทิ กิจกรรมจ้างงานเร่งด่วน พัฒนาทักษะฝีมือเพื่อบรรเทาความเดือดร้อนด้านอาชีพ จัดบริการหน่วยเคลื่อนที่ให้ความช่วยเหลือซ่อมแซมเครื่องใช้ไฟฟ้า ยานพาหนะ บ้าน เครื่องยนต์เล็กเพื่อการเกษตร ฝึกอาชีพเพื่อเสริมอาชีพหลัก ฝึกอาชีพเกี่ยวกับการซ่อมแซม เป็นต้น รวมทั้ง จัดหน่วยให้บริการด้านประกันสังคมแก่แรงงานที่ประสบภัยอีกด้วย